Document ID: 32006D0791

KOMISJONI OTSUS,
7. november 2006,
gaasi koordineerimisrühma koosseisu kehtestamise kohta
(EMPs kohaldatav tekst)
(2006/791/EÜ)
EUROOPA ÜHENDUSTE KOMISJON,
võttes arvesse nõukogu 26. aprilli 2004. aasta direktiivi 2004/67/EÜ, mis käsitleb maagaasitarnete kindluse tagamise meetmeid, (1) eriti selle artikli 7 lõiget 2,
ning arvestades järgmist:
(1)
Tarnekindluse meetmete koordineerimise hõlbustamiseks on direktiivi 2004/67/EÜ artikli 7 lõikega 1 moodustatud gaasi koordineerimisrühm. Kõnealune koordineerimisrühm koosneb liikmesriikide esindajatest ning asjaomase tootmisharu ja tarbijate esindusorganitest.
(2)
On vaja kehtestada gaasi koordineerimisrühma üksikasjalik koosseis.
(3)
Pidades silmas Euroopa Parlamendi ja nõukogu 26. juuni 2003. aasta direktiivi 2003/55/EÜ maagaasi siseturu ühiseeskirjade kohta ning direktiivi 98/30/EÜ kehtetuks tunnistamise kohta, (2) tuleks kaaluda järgmiste asjaomaste tootmisharu organite esindajaks kehtestamist:
-
suuri võrguoperaatoreid ehk direktiivi 2003/55/EÜ artikli 2 lõike 4 tähenduses edastusvõrgu haldureid esindav Euroopa assotsiatsioon,
-
gaasitarne ettevõtteid esindav Euroopa assotsiatsioon,
-
Euroopa gaasitootjaid esindav rahvusvaheline assotsiatsioon.
(4)
Oluliste tarbijatena tuleks eristada kolme peamist maagaasi tarbivat sektorit:
-
tööstussektor, mis hõlmab 35 % gaasi kogutarbimisest Euroopas,
-
energiasektor, kus gaasi kasutatakse kütusena ning mis hõlmab 22 % gaasi kogutarbimisest Euroopas, ja
-
kodumajapidamiste sektor, mis hõlmab 39 % gaasi kogutarbimisest Euroopas.
(5)
Kõnealuste sektorite esindusorganite esindajad peaksid seepärast samuti osalema gaasi koordineerimisrühma kohtumistel.
(6)
Töörühmas osalejate jaoks tuleks ette näha teabe avaldamise eeskirjad, ilma et see piiraks komisjoni turvaeeskirju, mis on sätestatud komisjoni otsuse 2001/844/EÜ, ESTÜ, Euratom lisas (3).
(7)
Gaasi koordineerimisrühm peaks aitama hõlbustada tarnekindluse meetmete koordineerimist ühenduse tasandil olulise tarnehäire korral, samuti võib see rühm läbi vaadata olulise tarnehäire kõrvaldamise riiklikud meetmed ja vajaduse korral abistada liikmesriike kõnealuste meetmete koordineerimisel. Lisaks sellele peaks koordineerimisrühm tegelema regulaarse gaasitarnete kindluse alase teabevahetusega ning käsitlema olulisemate tarnehäiretega seotud asjaolusid,
ON TEINUD JÄRGMISE OTSUSE:
Artikkel 1
Gaasi koordineerimisrühma koosseis
1. Iga liikmesriik võib oma pädevatest asutustest nimetada mitte rohkem kui kaks esindajat.
2. Kõnealuse tööstusharu esindusorganid on
-
Gas Infrastructure Europe (GIE),
-
Eurogas,
-
International Association of the Oil and Gas Producers (OGP).
Iga kõnealune organisatsioon nimetab rühma koosolekutel osalemiseks mitte rohkem kui kaks esindajat.
3. Asjaomaste tarbijate esindusorganid on
-
International Federation of Industrial Energy Consumers (IFIEC Europe),
-
Eurelectric,
-
Bureau Européen des Unions de Consommateurs (BEUC).
Iga kõnealune organisatsioon nimetab rühma koosolekutel osalemiseks mitte rohkem kui kaks esindajat.
4. Gaasi koordineerimisrühma koosolekul osalejad nimetatakse igaks koosolekuks.
5. Liikmete nimede kogumisel, töötlemisel ja avaldamisel lähtutakse Euroopa Parlamendi ja nõukogu määrusest (EÜ) nr 45/2001 (4).
Artikkel 2
Gaasi koordineerimisrühma ülesanded
Gaasi koordineerimisrühma ülesanded on järgmised:
a)
hõlbustada tarnekindluse meetmete koordineerimist ühenduse tasandil, kaasa arvatud olulise tarnehäire korral;
b)
läbi vaadata olulise tarnehäire kõrvaldamise riiklikud meetmed ja vajaduse korral abistada liikmesriike kõnealuste meetmete koordineerimisel.
Artikkel 3
Töökord
1. Gaasi koordineerimisrühma eesistuja on komisjon.
2. Kokkuleppel komisjoniga võib moodustada alamrühmi, kes tegelevad konkreetsete küsimuste lahendamisega töörühma antud volituste alusel. Sellised alamrühmad saadetakse pärast nende volituste lõppemist laiali.
3. Komisjoni esindaja võib juhul, kui see on kasulik ja/või vajalik, kutsuda gaasi koordineerimisrühma või alamrühma aruteludes osalema eksperte või vaatlejaid, kes on pädevad päevakorras olevates küsimustes.
4. Töörühma või alamrühma töös osalemisel saadud teavet, mis on komisjoni või gaasi koordineerimisrühma mis tahes liikme arvates konfidentsiaalne, ei avaldata.
5. Gaasi koordineerimisrühm ja selle alamrühmad kohtuvad üldjuhul komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused. Teised komisjoni ametnikud, kes tunnevad menetluse vastu huvi, võivad osaleda töörühma või selle alamrühmade koosolekutel.
6. Gaasi koordineerimisrühm kinnitab oma töökorra vastavalt komisjoni heaks kiidetud töökorra standardeeskirjadele.
7. Ilma et see piiraks käesoleva artikli lõike 4 kohaldamist, võib komisjon avaldada Internetis asjakohase komisjoni talituse veebisaidil gaasi koordineerimisrühma mis tahes kokkuvõtteid, järeldusi, osalisi järeldusi või töödokumente asjaomase dokumendi algkeeles.
Artikkel 4
Koosolekutega seotud kulud
Komisjon hüvitab gaasi koordineerimisrühma koosolekutel osalejatele, ekspertidele ja vaatlejatele gaasi koordineerimisrühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.
Gaasi koordineerimisrühma koosolekutel osalejatele, ekspertidele ja vaatlejatele nende osutatud teenuste eest hüvitist ei maksta.
Koosolekute kulud hüvitatakse gaasi koordineerimisrühmale vastavate komisjoni talituste eraldatud aastaeelarve piires.
Brüssel, 7. november 2006

Labels: 3
14